b'\n_START_ARTICLE_\nGarder\xc3\xa5sen\n_START_SECTION_\nUtbyggingsfasene\n_START_PARAGRAPH_\nGarder\xc3\xa5sen er bygget ut i 4 faser, kalt Garder\xc3\xa5sen I, II, III og IV. Garder\xc3\xa5sen I-III omfattet bygging av omkring 650 boenheter fra 1984. Per juni 2011 ble Garder\xc3\xa5sen IV bygget ut \xc3\xb8verst og lengst inn p\xc3\xa5 feltet med 123 boenheter, fordelt p\xc3\xa5 sm\xc3\xa5hus, tomannsboliger, lavblokker, eneboliger og leiligheter. Etter full innflytting p\xc3\xa5 Garder\xc3\xa5sen IV \xc3\xb8kte beboertallet p\xc3\xa5 Garder\xc3\xa5sen med omkring 680 personer.\n_START_SECTION_\nSkoler\n_START_PARAGRAPH_\nGarder\xc3\xa5sen skole ligger p\xc3\xa5 toppen av feltet og hadde 207 elever per 2010. Det er en barneskole med trinnene 1.-7. klasse. I tilknytning til Garder\xc3\xa5sen ligger ogs\xc3\xa5 Hovinh\xc3\xb8gda skole. Det er en barnekole som hadde 311 elever per 2010. Hovinh\xc3\xb8ga ligger p\xc3\xa5 samme niv\xc3\xa5 som Garder\xc3\xa5sen skole p\xc3\xa5 nasjonale pr\xc3\xb8ver. Ungdomsskolen ligger over Glomma og heter \xc3\x98stersund ungdomsskole mens det ligger videreg\xc3\xa5ende skoler i Lillestr\xc3\xb8m, 7 km unna og i Bj\xc3\xb8rkelangen, 31 km unna. Det g\xc3\xa5r skolebusser til skolene som ikke ligger p\xc3\xa5 Garder\xc3\xa5sen.\n_START_SECTION_\nBarnehager\n_START_PARAGRAPH_\nDet ligger to barnehager p\xc3\xa5 feltet. Ved Garder\xc3\xa5sen skole ligger kommunale Garder\xc3\xa5sen barnehage med 82 heldagsplasser fra 1,5 til 6 \xc3\xa5r. Ved krysset hvor Garder\xc3\xa5sveien deler seg i to ligger Sommerly barnehage som er privat. Sommerly har 63 heltidsplasser fordelt p\xc3\xa5 en sm\xc3\xa5barnsavdeling og tre vanlige avdelinger.\n_START_SECTION_\nOffentlig kommunikasjon\n_START_PARAGRAPH_\nDet tar ca 10 minutter med bil til Lillestr\xc3\xb8m og 20 minutter til Oslo sentrum. Toget bruker 21 minutter fra Fetsund stasjon som er den n\xc3\xa6rmeste jernbanestasjonen, inn til Oslo S. Garder\xc3\xa5sen har bussforbindelse til Lillestr\xc3\xb8m og Bj\xc3\xb8rkelangen. Etter ruteomleggingen i oktober 2014 er det i alle hovedsak buss 841 som betjener Garder\xc3\xa5sen. Hver 10. minutt i rush-tiden og hver halvtime ellers g\xc3\xa5r bussen strekningen mellom Garder\xc3\xa5sen og Lillestr\xc3\xb8m.\n_START_SECTION_\nAdkomst\n_START_PARAGRAPH_\nFra Lillestr\xc3\xb8m f\xc3\xb8lger man riksveg 22, Fetveien, s\xc3\xb8r\xc3\xb8stover med skilting mot Fetsund. Man ankommer da avkj\xc3\xb8ringen til Garder\xc3\xa5sen etter 7 km. Etter 750 meter p\xc3\xa5 Garderveien, fv 279, ankommer man krysset Garderveien/Garder\xc3\xa5sveien hvor man tar til h\xc3\xb8yre. Mange mener at hus som ligger etter dette krysset ligger i Garder\xc3\xa5sen.\n_START_SECTION_\nUtbygging av veinettet\n_START_PARAGRAPH_\nFetveien over \xc3\xa5krene er en k\xc3\xb8belastet strekning i rushtiden. Situasjonen ble noe bedret da det kom 3+ fil mellom Hovindbakken og rundkj\xc3\xb8ringen p\xc3\xa5 Tuen i 2007. Store forbedringer er imidlertid i vente da styringsgruppen for Oslopakke 3 i juni 2011, satte av 470 millioner kroner til firefelts motorveg mellom Isakbekken og Hovindbakken. Arbeidet med utbedringene ble p\xc3\xa5begynt v\xc3\xa5ren 2013 og er forventet ferdigstilt i desember 2015. Pr desember 2014 er arbeidet fortsatt i rute. _NEWLINE_En ny tilf\xc3\xb8rselsvei ned til Fetsund sentrum er ogs\xc3\xa5 under planlegging. Her er tanken \xc3\xa5 forlenge Garderveien, fv. 279, i en alternativ tras\xc3\xa8 ned p\xc3\xa5 nordsiden av Fetsund sentrum. Denne planen har imidlertid m\xc3\xb8tt motb\xc3\xb8r p\xc3\xa5 grunn av funn av en sjelden sopp p\xc3\xa5 en d\xc3\xb8d trestokk i tras\xc3\xa8en. I juli 2013 bestemte likevel Fylkesmannen at det fikk v\xc3\xa6re grenser for hva som kunne stanse et veiprosjekt og godkjente veiprosjektet. Byggingen er likevel ikke begynt enda pr. desember 2014.'